Na temelju točke 6. Programa demografskih mjera za poticanje rješavanja stambenog pitanja mladih obitelji na području Općine Vidovec za 2022. godinu (''Službeni vjesnik Varaždinske županije'' br. 107/22 - dalje u tekstu: Program), općinski načelnik Općine Vidovec, objavljuje sljedeći

**JAVNI POZIV**

**za dodjelu bespovratnih** **potpora mladim obiteljima**

**za rješavanje njihovog stambenog pitanja na području Općine Vidovec za 2022. godinu**

**1.PREDMET JAVNOG POZIVA**

Dodjela bespovratnih potpora mladim obiteljima za poticanje rješavanja njihovog stambenog pitanja na području Općine Vidovec u 2022. godini.

**2.PRIHVATLJIVI KORISNICI I UVJETI**

Prihvatljivi korisnici ovog Javnog poziva su fizičke osobe – državljani Republike Hrvatske s prebivalištem na području Općine Vidovec, kao i strani državljani i osobe bez državljanstva koji su stalno nastanjeni na području Općine Vidovec te fizičke osobe koje imaju namjeru trajnog nastanjenja na području Općine Vidovec te koje s ciljem rješavanja svojeg stambenog pitanja grade, kupuju, rekonstruiraju i/ili adaptiraju stambeni objekt na području Općine Vidovec.

**Prihvatljivi korisnici su fizičke osobe:**

- koji na dan 01. siječnja 2021. godine nisu stariji od 40 godina te

- koji žive u bračnoj / izvanbračnoj zajednici, formalnom / neformalnom životnom partnerstvu ili

- jednoroditeljske obitelji koju čine dijete odnosno djeca i jedan roditelj ili samohrani roditelj pod uvjetom da nemaju drugu useljivu kuću/stan u svom vlasništvu.

Samci nisu prihvatljivi korisnici ovog Javnog poziva kao ni korisnici koji su već ostvarili potporu Općine Vidovec za rješavanje svog stambenog pitanja, niti se za jednu nekretninu može dodijeliti potpora više puta.

Pravo na potporu ne može ostvariti fizička osoba za koju se u postupku obrade zahtjeva utvrdi da prema Općini Vidovec ima dugovanje po bilo kojoj osnovi.

**3. UVJETI SUFINANCIRANJA PO MJERAMA**

**Mjera 1. Sufinanciranje gradnje obiteljske kuće**

Mlada obitelj može ostvariti sufinanciranje za gradnju obiteljske kuće na području Općine Vidovec u iznosu do 50% prihvatljivih troškova, a najviše 4.000,00 eura pod uvjetom da je prijava početka građenja podnijeta nakon objave zadnjeg Javnog poziva Općine Vidovec za sufinanciranje gradnje obiteljske kuće (nakon 15.04.2021. godine).

Podnositelj zahtjeva za sufinanciranje može biti osoba koja je jedini vlasnik odnosno suvlasnik (s drugim prihvatljivim korisnikom iz točke 2. ovog Javnog poziva) građevinskog zemljišta na području Općine Vidovec, a na kojem će graditi obiteljsku kuću.

Ukoliko je podnositelj zahtjeva suvlasnik, drugi suvlasnik (koji mora biti prihvatljiv korisnik iz točke 2. ovog Javnog poziva) mora priložiti izjavu kojom potvrđuje da je suglasan i upoznat sa podnošenjem zahtjeva za korištenje ove mjere (Prilog III).

Prihvatljivi troškovi ove mjere su:

* geodetski troškovi (iskolčenje, geodetske situacije stvarnog stanja terena, geodetske situacije građevne čestice, geodetski elaborat evidentiranja građevine, geodetski elaborat evidentiranja međe, parcelacijski elaborat)
* troškovi projektiranja i stručnog nadzora
* trošak građevinskih radova (materijal i rad)
* građevinski radovi – zemljani, betonski i arm.betonski, tesarski, zidarski i izolaterski
* obrtnički radovi – pokrivački, limarski, gipsarski, keramičarski, fasaderski, stolarski – unutarnja i vanjska stolarija, soboslikarski i ličilački radovi
* trošak horizontalnih i vertikalnih razvoda vodovoda i kanalizacije (podžbukne instalacije)
* trošak proizvodnje primarne toplinske energije i razvod grijanja do pune funkcionalnosti
* trošak završnih obloga podova (laminat, parket i sl.)
* trošak grubih elektroinstalacijskih radova i gromobranskih instalacija

Troškovi priključenja na komunalnu infrastrukturu kao i troškovi unutarnjeg uređenja nisu prihvatljivi troškovi (npr. namještaj i oprema).

Cijena gradnje neće se priznavati iznad prosječne cijene za gradnju za pojedine građevinske radove na području općine Vidovec.

Za prihvatljive troškove iz ove mjere korisnik potpore zahtjevu za sufinanciranje prilaže preslike plaćenih računa za izvedene radove, usluge ili kupljeni materijal za gradnju obiteljske kuće.

Prilikom podnošenja zahtjeva za sufinanciranje po ovoj mjeri, istome se prilaže građevinska dozvola s klauzulom pravomoćnosti.

Korisnik potpore i članovi njegovog zajedničkog kućanstva dužni su u roku od tri (3) godine od sklapanja Ugovora o dodjeli bespovratnih sredstava prijaviti prebivalište na adresi novoizgrađene obiteljske kuće te su dužni zadržati prebivalište na toj adresi idućih 10 godina.

Korisnik potpore dužan je, po učinjenom, dostaviti tražene potvrde/uvjerenja o prebivalištu za sebe i članove svog kućanstva u Jedinstveni upravni odjel Općine Vidovec.

Izuzetak od obveze zadržavanja prebivališta mogu imati djeca korisnika ukoliko se u međuvremenu osamostale ili osnuju svoje obitelji.

Potpora je jednokratna po kućanstvu odnosno po stambenom objektu i ne može se kombinirati s drugom mjerom iz ovog Javnog poziva.

Općina Vidovec zadržava pravo provjere i uvida na terenu po ovlaštenoj osobi i prije odobravanja mjere, a i nakon potpisivanja Ugovora o dodjeli bespovratnih sredstava.

**Mjera 2. Sufinanciranje kupnje obiteljske kuće/stana**

Prihvatljivi korisnik iz točke 2. ovog Javnog poziva može ostvariti sufinanciranje za kupnju obiteljske kuće/stana na području Općine Vidovec u iznosu do 50% kupoprodajne cijene, a najviše 2.500,00 eura pod uvjetom da je kupoprodajni ugovor sklopljen nakon objave zadnjeg Javnog poziva Općine Vidovec za sufinanciranje gradnje obiteljske kuće (nakon 15.04.2021. godine).

Ugovorena kupoprodajna cijena utvrđuje se na temelju kupoprodajnog ugovora potpisanog i ovjerenog od strane javnog bilježnika.

Kupoprodaja nekretnine ne smije biti izvršena od strane prednika.

Podnositelj zahtjeva za sufinanciranje može biti osoba koja je jedini vlasnik/suvlasnik (s drugim prihvatljivim korisnikom iz točke 2. ovog Javnog poziva) kupljene obiteljske kuće/stana.

Ukoliko je podnositelj zahtjeva suvlasnik, drugi suvlasnik (koji mora biti prihvatljiv korisnik iz točke 2. ovog Javnog poziva) mora priložiti izjavu kojom potvrđuje da je suglasan i upoznat sa podnošenjem zahtjeva za korištenje ove mjere (Prilog III).

Ukoliko prebivalište još nije prijavljeno, korisnik potpore i članovi njegovog zajedničkog kućanstva dužni su u roku od 2 godine (kod kupnje kuće) i u roku 1 godine (kod kupnje stana) od sklapanja Ugovora o dodjeli bespovratnih sredstava prijaviti prebivalište na adresi obiteljske kuće/stana te zadržati prebivalište na toj adresi idućih 10 godina.

Korisnik potpore dužan je, po učinjenom, dostaviti tražene potvrde/uvjerenja o prebivalištu za sebe i članove svog kućanstva u Jedinstveni upravni odjel Općine Vidovec.

Izuzetak od obveze zadržavanja prebivališta mogu imati djeca korisnika potpore ukoliko se u međuvremenu osamostale ili osnuju svoje obitelji.

Potpora je jednokratna po kućanstvu odnosno po stambenom objektu i ne može se kombinirati s drugom mjerom iz ovog Javnog poziva.

Općina Vidovec zadržava pravo provjere i uvida na terenu po ovlaštenoj osobi i prije odobravanja mjere, a i nakon potpisivanja Ugovora o dodjeli bespovratnih sredstava.

**Mjera 3. Sufinanciranje rekonstrukcije i/ili adaptacije stambenog prostora na području Općine Vidovec**

Sufinanciranje se može odobriti prihvatljivim korisnicima iz točke 2. ovog Javnog poziva isključivo za rekonstrukciju i/ili adaptaciju stambenog objekta na području Općine Vidovec. Rekonstrukcija i adaptacija podrazumijevaju dogradnju, nadogradnju, rekonstrukciju i adaptaciju postojećeg stambenog objekta, odnosno izvedba građevinskih i drugih radova na postojećoj građevini u svrhu njezine obnove.

Rekonstrukcija odnosno dogradnja i nadogradnja je prihvatljiv trošak ako postojeći objekt nije odgovarajući stambeni prostor, odnosno nije primjereno opremljen infrastrukturom (voda, struja i sl.) i ne udovoljava higijensko-tehničkim uvjetima za zdravo stanovanje.

Rekonstrukcija odnosno dogradnja i nadogradnja je prihvatljiv trošak u dijelu koji se odnosi na nužne troškove dogradnje i rekonstrukcije (električne, vodovodne instalacije, sve instalacije za grijanje, građevinski i obrtnički radovi, trošak završnih obloga podova, trošak rada za prihvatljive troškove i slični nužni troškovi). Nije prihvatljiv trošak npr. zamjena prozora, fasada, sanitarni i ostali namještaj, bijela tehnika, pločice, parketi i slična poboljšanja već postojećeg stambenog prostora.

Temeljem ove mjere potpora se odobrava u visini do 50% prihvatljivih troškova, a maksimalni iznos potpore po jednom korisniku potpore iznosi najviše 1.800,00 eura.

Podnositelj zahtjeva za sufinanciranje može biti osoba koja je jedini vlasnik/suvlasnik (s drugim prihvatljivim korisnikom iz točke 2. ovog Javnog poziva) stambenog prostora koji se rekonstruira i/ili adaptira.

Ukoliko je podnositelj zahtjeva suvlasnik, drugi suvlasnik (koji mora biti prihvatljiv korisnik iz točke 2. ovog Javnog poziva) mora priložiti izjavu kojom potvrđuje da je suglasan i upoznat sa podnošenjem zahtjeva za korištenje ove mjere (Prilog III).

Za rekonstrukciju, dogradnju, nadogradnju i adaptaciju primjenjuju se važeći propisi koji vrijede za gradnju te ako je sukladno tim propisima nužno ishoditi građevinsku dozvolu, zahtjevu za sufinanciranje prilaže se i građevinska dozvola.

Bitan preduvjet korištenja ove mjere je da je stambeni prostor podnositelja zahtjeva koji se rekonstruira i/ili adaptira prvi i jedini stambeni prostor čiji je podnositelj zahtjeva jedini vlasnik/suvlasnik te da do 2021. godine podnositelj zahtjeva i njegov bračni drug nisu prodali, darovali ili na bilo koji drugi način otuđili nekretnine (stambenog ili poslovnog prostora) na području Republike Hrvatske.

Korisnik potpore prilaže dokaze o plaćanju računa za ukupni trošak materijala i radova na stambenom prostoru koji se rekonstruira i/ili adaptira.

U obzir se uzimaju računi za radove i nabavu materijala za potrebe rekonstrukcije, adaptacije, dogradnje, nadogradnje i sanacije stambenog prostora izdanih nakon objave zadnjeg Javnog poziva Općine Vidovec za sufinanciranje rekonstrukcije i/ili adaptacije stambenog prostora na području Općine Vidovec (nakon 15.04.2021. godine).

Općina Vidovec zadržava pravo provjere i uvida na terenu po ovlaštenoj osobi i prije odobravanja mjere, a i nakon potpisivanja Ugovora o dodjeli bespovratnih sredstava.

Potpora je jednokratna po kućanstvu odnosno po stambenom objektu i ne može se kombinirati s drugom mjerom iz ovog Javnog poziva.

Ukoliko prebivalište još nije prijavljeno, korisnik potpore i članovi njegovog zajedničkog kućanstva dužni su u roku od 2 godine od sklapanja Ugovora o dodjeli bespovratnih sredstava prijaviti prebivalište na adresi rekonstruiranog i/ili adaptiranog stambenog objekta te zadržati prebivalište na toj adresi idućih 10 godina.

Podnositelj zahtjeva, dužan je, po učinjenom, dostaviti tražene potvrde/uvjerenja o prebivalištu za sebe i članove svoje obitelji u Jedinstveni upravni odjel Općine Vidovec.

**4. POTREBNA DOKUMENTACIJA KOJA SE PRILAŽE ZAHTJEVU**

1) Ispunjen i potpisan obrazac zahtjeva za sufinanciranje

2) Preslika osobne iskaznice podnositelja zahtjeva i svih članova njegovog kućanstva. Ako maloljetni članovi nemaju osobnu iskaznicu prilaže se uvjerenje o prebivalištu

3) Preslika vjenčanog lista / Izjava o izvanbračnoj zajednici

4) Preslika potvrde o formalnom životnom partnerstvu / izjava o neformalnom životnom partnerstvu, ako je primjenjivo

5) Dokaz samohranosti roditelja (smrtni list, potvrda o nestanku drugog roditelja, rješenje Centra za socijalnu skrb o privremenom uzdržavanju djeteta)

6) Preslika izvatka iz zemljišnih knjiga, ne stariji od 30 dana od dana objave ovog Javnog poziva

7) Preslika građevinske dozvole s klauzulom pravomoćnosti (kod gradnje kuće /adaptacije/ rekonstrukcije stambenog prostora)

8) Preslika prijave početka građenja (kod gradnje kuće /adaptacije/ rekonstrukcije stambenog prostora)

9) Preslika ovjerenog kupoprodajnog ugovora (kod kupnje kuće/stana)

10) Izjava za suvlasnika (ukoliko je primjenjivo)

11) Preslike plaćenih računa/ugovora - računi/ugovori moraju biti točno specificirani, na gotovinskom računu mora biti jasno naveden način plaćanja i kao takav mora biti fiskaliziran. Kod plaćanja na transakcijske račune izdavatelja računa zahtjevu **mora biti priložena potvrda o plaćanju računa odnosno bankovni izvod kojim se dokazuje izvršeno plaćanje računa**. Ukoliko je račun plaćen obročno, zbroj obroka mora biti jednak iznosu računa. Općina Vidovec zadržava pravo prosljeđivanja računa nadležnoj Poreznoj upravi na daljnju provjeru.

12) druga dokumentacija za koju se ukaže potreba.

***Popis dokumentacije koju je potrebno priložiti po pojedinoj mjeri ovog Javnog poziva nalazi se na Zahtjevu za sufinanciranje.***

**5. NAČIN PODNOŠENJA ZAHTJEVA**

**Podnositelj zahtjeva za sufinanciranje može biti samo vlasnik/suvlasnik nekretnine za koju traži sufinanciranje.**

Zahtjev za sufinanciranje se podnosi na obrascu koji se nalazi u prilogu ovog Javnog poziva, zajedno s propisanom dokumentacijom te se šalje u tiskanom obliku, preporučenom pošiljkom na adresu:

Općina Vidovec

Trg svetog Vida 9

42205 Vidovec

sa obaveznom naznakom ''Javni poziv - potpore za mlade obitelji'' - ne otvarati

Rok za dostavu zahtjeva za sufinanciranje počinje 19. prosinca 2022. godine, a završava:

1. dana 31. kolovoza 2023. godine ili

2. objavom obavijesti o zatvaranju Javnog poziva zbog iskorištenja sredstava predviđenim za tu namjenu u Proračunu Općine Vidovec.

Potrebni obrasci se mogu preuzeti sa web stranici Općine Vidovec www.vidovec.hr kao i u prostorijama Jedinstvenog upravnog odjela Općine Vidovec.

**Sredstva se dodjeljuju po redoslijedu zaprimanja urednih i potpunih zahtjeva za sufinanciranje do** **iskorištenja sredstava predviđenim za tu namjenu u Proračunu Općine Vidovec.**

Korisnici mjera iz ovog Javnog poziva dužni su prilikom potpisivanja Ugovora o dodjeli bespovratnih sredstava dostaviti instrument osiguranja u obliku ovjerene zadužnice na iznos koji pokriva iznos odobrene potpore u korist Općine Vidovec.

Instrument osiguranja se aktivira u slučaju:

* da korisnik mjere ne prijavi/zadrži svoje prebivalište i prebivalište članova svoje obitelji u propisanim rokovima,
* da korisnik mjere ne izvršava ili ne izvrši obveze iz Ugovora o dodjeli bespovratnih sredstava,
* ukoliko podnositelj zahtjeva postupa protivno smislu ovog Javnog poziva
* da korisnik mjere otuđi, proda ili daruje nekretninu za čiju je gradnju, kupnju, rekonstrukciju i/ili adaptaciju primio potporu, u roku određenim ovim Javnim pozivom i Programom.

KLASA: 371-01/22-01/02

URBROJ: 2186-10-02/1-22-01

Vidovec, 16. prosinca 2022.

OPĆINSKI NAČELNIK

Bruno Hranić